Сапраўдная любоў i вера ў Бога падштурхоўваюць да паглыбленьня сувязi з Iм. Усюдыпрысутны й Мiласэрны Бог заўсёды ёсьць побач з намi. Кожную хвiлiну чалавечага жыцьця Госпад чакае ад нас адказу на Сваю любоў. Дзе, як i калi я магу сустрэць Бога, глыбей перажыць i ўсьвядомiць Яго прысутнасьць? Падчас малiтвы i ў месцы малiтвы. Галоўнае, каб зьнешнiя праявы малiтвы – як прыватнай, у цiхiм пакойчыку, так i супольнай, у храме,– аб'ядноўвалiся з малiтвай унутранай. Малiтва толькi тады становiцца малiтвай, калi мы ня проста вычытваем тэксты, а калi ўсьведамляем сабе Таго, да Каго зьвяртаемся, i шчыра ва ўсiм давяраемся Яму.